Shovosil Ziyodov. Shovosil Ziyodov — (1973-yil Toshkent shahrida tugʻilgan) sharqshunos-filolog-arabshunos, tarix fanlari doktori. ToshDShIning (hozirgi OʻzMU)1995-yil bitiruvchisi. Oʻzbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi direktori. Faoliyati. Shovosil Ziyodov 1995-yil avgust oyidan OʻzFA Sharqshunoslik Institutida kichik ilmiy xodim; mikrofilmlar saqlash boʻlimi mudiri; shu institut aspiranti (2002-2003); katta ilmiy xodim (2004); 2005 – 2006-yillar Oʻzbekiston Respublikasi Prezidenti huzuridagi Strategik va mintaqalararo tadqiqotlar institutida yetakchi ilmiy xodim; OʻzFA Sharqshunoslik Instituti doktoranti (2008 – 2011). 1999 – 2007-yillar orasida bir necha bor Germaniya, Fransiya, Buyuk Britaniya (Oksford universiteti) da oʻz ilmiy malakasini oshirib qaytgan. 2005 – 2007-yillar orasida “Yevroosiyada islomni oʻqitish” – nomli koʻp bosqichli yozgi seminar dasturining uchala bosqichida (Qozon, Bishkek, Simferopol) qatnashgan. Shu orada: 2004-yildan ToshDShI “Dinshunoslik” kafedrasida, 2008-yildan TIU “Islomshunoslik” kafedrasida oʻqituvchi va universitet qoshidagi “Islom tadqiqot markazi”da ilmiy xodim boʻlib ham ishladi. 2014-yildan Imom Buxoriy xalqaro markazi direktori; 2017-yildan Oʻzbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi direktori. Ilmiy yoʻnalishi. Tarixnavislik, manbashunoslik va tarixiy tadqiqot usullari, Markaziy Osiyoda kalom tarixi, Sharq qoʻlyozmalari va Qurʼon qoʻlyozmalari tarixi, toshbosma kitoblar tarixi, kutubxonachilik madaniyati tarixi, muhrlar tarixi, xoʻjalar shajaralari tarixi. Shovosil Ziyodov 110 dan ortiq ilmiy ishlar muallifi va bir qancha xalqaro ilmiy konferensiyalar (Italiya, AQSh, Germaniya, Fransiya, Turkiya, Qozogʻiston, Qirgʻiziston, Rossiya, Ukraina) ishtirokchisi. Asosiy ilmiy ishlari. Nomzodlik dissertatsiya mavzusi: “Abu Mansur al-Moturidiy yozma merosi va uning «Kitob at-taʻvilot” asari», – Toshkent, 2003.